b'\n_START_ARTICLE_\nBron\n_START_PARAGRAPH_\nBron je ime za zlitine bakra s kositrom, aluminijem, svincem, berilijem, silicijem, manganom, \xc5\xbeelezom in nikljem; vendar nikoli s cinkom, \xc4\x8digar zlitino z bakrom imenujemo med. Kovati so ga za\xc4\x8deli na Bli\xc5\xbenjem vzhodu okoli leta 3300 pr. n. \xc5\xa1t. V tem obdobju, ki se po njem imenuje bronasta doba, so v zlitino dodajali tudi arzen, ki je kovino oja\xc4\x8dal._NEWLINE_Bron je bil tr\xc5\xa1i od \xc5\xbeeleza, \xc5\xa1e ene pogoste kovine iz tega obdobja, kakovostnega jekla pa \xc5\xa1e ve\xc4\x8d tiso\xc4\x8d let niso znali izdelati. Kljub temu se je bronasta doba umaknila \xc5\xbeelezni dobi, ko se je zaradi velikih selitev prebivalstva med 12.-11. stol. pr. n. \xc5\xa1t. v Sredozemlju kon\xc4\x8dala trgovina s kositrom, kar je omejilo zaloge in zvi\xc5\xa1alo cene. Bron so v \xc5\xbeelezni dobi \xc5\xa1e vedno precej uporabljali, a za ve\xc4\x8dino potreb je zado\xc5\xa1\xc4\x8dalo mehkej\xc5\xa1e \xc5\xbeelezo. Rimski \xc4\x8dastniki so bili, denimo, opremljeni z bronastimi me\xc4\x8di, medtem ko so navadni pe\xc5\xa1aki morali shajati z \xc5\xbeeleznimi rezili._NEWLINE_Bron se je vseskozi uporabljal tudi v umetni\xc5\xa1ke namene, npr. v kiparstvu.'